Twee toeriste deur olifant doodgetrapWim van Griensven en Sabine Goossens. Foto: Facebook Twee toeriste is die afgelope naweek by ŉ lodge in Zambië deur ŉ olifant doodgetrap. Lusaka Times berig die plaaslike polisie het bevestig die oorledenes is ŉ 57-jarige vrou van België en ’n 64-jarige man van Nederland. Volgens die nuusagentskap het die voorval Saterdag by die Maramba River Lodge in Livingstone gebeur. Die man en vrou het ŉ trop olifante dopgehou wat nader aan die lodge gestap gekom het toe een van die olifante op hulle afgestorm het. Die oorledenes is in die media as Wim van Griensven en Sabine Goossens geïdentifiseer. Volgens Zambia National Broadcasting Corporation (ZNBC) het Goossens nader aan die olifante beweeg om foto’s te neem en die olifant het op haar afgestorm. Van Griensven het glo probeer om haar te red en is ook in die proses doodgetrap. Express berig familielede van die oorledenes het bewerings dat die twee te naby aan die olifante gekom het ontken en voer aan hulle het die olifante van ŉ afstand af dopgehou toe een van die diere skielik op hulle afgestorm het. Danny Mwale, ŉ woordvoerder van die Zambiese polisie, het aan die plaaslike media gesê die oorledenes liggame is na ŉ lykshuis in Livingston geneem waar nadoodse ondersoeke gedoen sal word.